

Propunem pilotarea unui proiect educațional, ușor de înțeles și de aplicat la clasă, care va aduce beneficii importante în educația elevilor. Pilotarea proiectului va permite perfecționarea lui, explicarea și apoi aplicarea în cât mai multe clase, la mai multe discipline. Oferim în continuare o foarte scurtă prezentare a acestei propuneri.

**Proiectul educațional**

**DOFEEDU - Învățare eficientă prin acțiune imediată și feedback personalizat**

Acronimul DOFEEDU conține două sensuri:

* **DOFEEDU (do = a face, fe = feedback, edu = educație) *Acționează, pentru a primi feedback educațional!***
* **DO FEED YOU *E important să te hrănești tu însuți!***

În școala românească, de regulă, elevul urmărește explicațiile profesorului în clasă și învață acasă. DOFEEDU este o metodă simplă de învățare eficientă care pune accent pe activitatea elevului în clasă. Pentru aceasta, metoda DOFEEDU recomandă împărțirea orei în trei secvențe:

**Partea I**. ***Predare*** (***Facilitarea noului conținut***) 10 - 20 minute

Explicare, dialog, exemplificare - Profesorul, eventual în dialog cu elevii, explică noul conținut și exemplifică ce și cum vor lucra elevii (ca într-o relație ucenic – maestru).

**Partea a II-a.** ***Exersare*** (***Profesorule propune elevilor rezolvarea unor sarcini de lucru, pe baza noului conținut***) 10-20 minute

Eventual, sunt propuse elevilor, la alegere, două sarcini de lucru, de dificultăți diferite.

**Partea a III-a.** ***Verificare și feedback*** (***Evaluare, sinteză, transfer***) 10 - 20 minute

Profesorul, cu ajutorul unor elevi, prezintă/discută rezolvarea sarcinilor de lucru și sintetizează elementele esențiale învățate și, totodată evaluează (notează) prin sondaj câteva lucrări (4 - 7),

Câteva consecințe ale utilizării metodei DOFEEDU:

* Profesorul se va pregăti pentru fiecare lecție ținând cont de capacitatea elevilor de a rezolva sarcinile de lucru pe care le va da.
* În primele 10-20 minute din oră, profesorul explică, arată elevilor într-o manieră sintetică cum se folosesc noile concepte în rezolvarea sarcinilor de lucru în timpul lecției.
* Elevul va urmări atent profesorul în prima parte a orei ca să afle cum va să folosească noțiunile prezentate pentru a rezolva imediat sarcinile de lucru.
* În timpul orei, lucrând independent, elevul va afla ce știe și ce nu știe încă să rezolve.
* Urmărind rezolvarea temei la care a lucrat, elevul va primi confirmarea muncii sale și va înțelege mai bine cum se folosesc noțiunile prezentate de profesor.
* Profesorul poate să urmărească în timp rezultatele fiecărui elev pe baza temelor pe care elevul le rezolvă oră de oră în clasă și să constate când și unde elevul are dificultăți.
* Profesorul va evalua elevii după cum rezolvă rapid sarcinile încredințate, chiar în ora în care au primit explicațiile necesare.

Ne propunem să experimentăm proiectul DOFEEDU în 2-3 școli din fiecare județ, la diferite discipline. Urmează să aibă loc schimburi de experiență între profesorii implicați în proiect, elaborarea de lecții model, pregătirea formatorilor și organizarea de lecții deschise.